**ΕΝΗΜΕΡΩΣΗ ΓΙΑ ΠΡΟΣΛΗΨΗ ΨΥΧΟΛΟΓΟΥ**

Αγαπητοί γονείς/ κηδεμόνες,

Σας γνωστοποιούμε την τοποθέτηση ψυχολόγου στο σχολείο μας (ειδικό εκπαιδευτικό προσωπικό- κλάδος ΠΕ.23) στο πλαίσιο της υλοποίησης της πράξης «Ενίσχυση και ενδυνάμωση της κοινωνικοσυναισθηματικής ανάπτυξης και ανθεκτικότητας των μαθητών μέσω του θεσμού του Ψυχολόγου και του Κοινωνικού Λειτουργού».

Ο ρόλος της ψυχολόγου είναι προληπτικός, υποστηρικτικός και συμβουλευτικός, καθώς παρέχει ψυχολογική υποστήριξη σε μαθητές/ τριες, οι οποίοι είτε με δική τους πρωτοβουλία είτε κατόπιν παρότρυνσης των καθηγητών τους, διατυπώνουν σχετικό αίτημα.

Συμβάλλει, λοιπόν, στην πρόληψη διαταραχών και προβλημάτων στο σχολικό πλαίσιο, ενώ φέρνει τα παιδιά σε επαφή με το συναίσθημά τους, απαραίτητη προϋπόθεση για τη δημιουργία ισορροπημένων σχέσεων στη μετέπειτα ζωή τους.

Παρέχεται ψυχοκοινωνική υποστήριξη, ενημέρωση και συμβουλευτική καθοδήγηση για ενδυνάμωση της σχολικής κοινότητας προκειμένου μαθητές, εκπαιδευτικοί, γονείς και κηδεμόνες, να αποκτήσουν εκείνες τις δεξιότητες που απαιτούνται για την αποτελεσματική διαχείριση κρίσιμων και απρόβλεπτων καταστάσεων, δημιουργώντας ένα ασφαλές σχολικό περιβάλλον με απώτερο στόχο τη διαφύλαξη της δημόσιας υγείας, την προστασία της σχολικής κοινότητας και κατ’ επέκταση της κοινωνίας.

Στόχος είναι η δημιουργία καλών όρων και συνθηκών, ώστε τόσο μέσω της ψυχοκοινωνικής στήριξης των μαθητών/τριών, αλλά και των οικογενειών τους, να καλλιεργηθεί κλίμα που θα προάγει την ανάπτυξη και τη μάθηση, καθώς και την εποικοδομητική επικοινωνία και συνεργασία μεταξύ σχολείου και οικογένειας.

Η ψυχολόγος θα βρίσκεται στο σχολείο κάθε Πέμπτη, εντός του διδακτικού ωραρίου και έως τη λήξη του σχολικού έτους.

Έχετε τη δυνατότητα να πραγματοποιήσετε ατομική συνάντηση με την ψυχολόγο για ζητήματα σχετικά με τους μαθητές του σχολείου, κατόπιν ηλεκτρονικού ραντεβού μέσω της σελίδας **http://14lyk-laris.lar.sch.gr/parents/** . Τα ραντεβού μπορούν να πραγματοποιηθούν κάθε Πέμπτη, εντός του ωραρίου 8.30-12.30.

Οι πληροφορίες είναι εμπιστευτικές και τηρείται το απόρρητο και η προστασία των προσωπικών δεδομένων. Για την συνεργασία της ψυχολόγου με τους μαθητές απαιτείται υπεύθυνη δήλωση γονέα ή κηδεμόνα.